Uusnatsit eivät marssi Helsingin kaduilla ainakaan luvanvaraisesti.

Video: Tämä tilanne ei toistu poliisin luvalla tänä vuonna. Uusnatsien mielenosoitus kiellettiin.

Uusnatsistinen Kohti vapautta -marssi ei saa kokoontumislupaa poliisilta itsenäisyyspäivänä.

Helsingin poliisi tiedottaa, että toiminnassa on todennäköisesti kyse kielletyn Pohjoismaisen vastarintaliikkeen toiminnan jatkumisesta.

– Poliisin käsityksen mukaan PVL:n ja Kohti vapautta -liikkeen toiminnassa ovat mukana samat aktiivijäsenet. Lisäksi liikkeillä on yhteinen visuaalinen ilme, sama aatepohja ja tavoitteet, joita ajetaan samoilla iskulauseilla, poliisi perustelee.

Poliisi viittaa myös Kohti vapautta -ryhmän mielenilmaukseen Helsingin keskustassa 9. marraskuuta. Tapahtumasta on kirjattu rikosilmoitus, joka koskee laittoman yhdistystoiminnan harjoittamista.

Kieltopäätöksessä poliisi arvioi, että mielenosoitus levittäisi kansallissosialistista aatetta ja viestejä, joissa syrjitään etnisiä ja seksuaalisia vähemmistöä sekä ulkomaalaisia.

– Viestin levittämistä ei voida sallia yleisellä paikalla tapahtuvassa mielenosoituksessa, joka vielä todenäköisesti otetaan ääni- ja kuvatallenteeseen ja tätä tallennetta ladataan yleisesti saataville tietoverkkoihin.

Uusnatsit suunnittelivat kulkuetta kello 14.30 – 18. Ilmoituksen mukaan he olisivat halunneet marssia Narinkkatorilta Töölön kisahallille.

Sama lähtopaikka on myönnetty luvallisesti Helsinki ilman natseja -mielenosoitukselle, joka tiedotti reitistä tänään.